*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*101. számú előterjesztés*

Bátaszék Város Önkormányzata Képviselő-testületének 2017. május 17-én,

16,00 órakor megtartandó ülésére

*VP6-7.2.1-7.4.1.3-17 kódszámú „Helyi termékértékesítést szolgáló piacok infrastrukturális fejlesztése, közétkeztetés fejlesztése” című felhívás keretében támogatási kérelem benyújtásának jóváhagyása*

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán városüzemeltetési mb. irodavezető  **Törvényességi ellenőrzést végezte:**  Kondriczné dr. Varga Erzsébet jegyző  **Tárgyalja:** Pénzügyi és Gazdasági Bizottság: 2017.05.17. |

**Tisztelt Képviselő-testület!**

A vidéki térségek településein a kisméretű infrastruktúra és az alapvető szolgáltatások fejlesztésére támogatási kérelmet nyújthatnak be a települési önkormányzatok, a települési kisebbségi önkormányzatok, az önkormányzati társulások, a non profit szervezetek és az egyházi jogi személyek.

A célok elérése érdekében az alábbi célterületek mentén lehetséges a fejlesztések megvalósítása:

1. célterület: helyi termékértékesítést szolgáló piacok, vásárterek infrastrukturális fejlesztése;

2. célterület: közétkeztetés fejlesztése

A 2. célterületre vonatkozóan javasoljuk a támogatási kérelem benyújtását.

Az alábbi tevékenységek támogathatóak önállóan:

*(legalább egy tevékenység kötelezően választandó):*

a. étkeztetéshez szükséges tálaló-, melegítő-, főzőkonyha fejlesztése, kialakítása;

b. raktár, hűtőkamra felújítása, kialakítása;

c. étkező helyiség férőhelyének bővítése;

d. konyhai gépek, eszközök, bútorok és berendezési, felszerelési tárgyak, hűtő- és csomagolástechnika beszerzése.

Az igényelhető, vissza nem térítendő támogatás összege és mértéke a felhívás célterületeit tekintve a fejlesztés helye szerinti településre vonatkozóan *a kedvezményezett járások besorolásáról szóló 290/2014. (XI. 26.) Korm. rendelet* járási kategóriáinak megfelelő besorolás alapján

* támogatás összege 20 millió Ft
* támogatás mértéke 75%

A **projekt elszámolható költségei** között azon költségek tervezhetők, amelyek a projekt támogatható tevékenységeihez kapcsolódnak, szerepelnek a felhívásban rögzített elszámolható költségek között, és megfelelnek az általános elszámolhatósági feltételeknek.

**Tervezett projekt műszaki tartalma**:

A főzés során a konyha térben igen magas a léghőmérséklet. A léghőmérséklet csökkentésére a meglévő légcsatorna korszerűsítése mellett új légcsatorna is kiépítésre kerül. Új légkezelő kerül elhelyezésre hőszivattyúval, mely használatával a megfelelő hőfok elérhető a helyiségben. Továbbá a diétás étkeztetés megkezdéséhez szükséges eszközök (1.sz. melléklet) kerülnek beszerzésre.

**Vízellátás**

A bővítés során a zöldség előkészítőben található krumpli koptató gép vízcsatlakozásáról egy új vízvételi hely kerül kialakításra az új direkt vízbefecskendezéssel működő elektromos kombi sütőhöz.

**Hűtés, fűtés**

A tervezett új légkezelőt hőszivattyúval látjuk el.

**Hőellátás**

A jelenlegi főzőkonyha szellőztetését az alagsorban elhelyezett GEA CAIRplus (Vszell befúvás =3400m3/h, Vszell elszívás =3500m3/h) típusú berendezés biztosítja. A beépített légtechnikai elemek Panol gyártmányúak, az elszívó ernyők Termico gyártmányúak.

Az átalakítás során új diétás konyha kerül kialakításra. A meglévő szellőzőgép a vizes helyiségek /fehér és fekete mosogató, húselőkészítő…) szellőzését biztosítja.

A főzőkonyha részére az épület lapos tetején egy új 10.000 m3/h légszállítású szellőztető berendezés kerül elhelyezésre. A szellőzőgép, hővisszanyerővel, hőszivattyúval rendelkezik.

A meglévő légcsatorna hálózat részlegesen elbontásra kerül, az átalakítás során a meglévő szellőzőgép légkivezetése oldalfali kivezetéssel valósul meg.

Az új főzőtéri légkezelő alumínium légcsatorna hálózatból, szigeteltelésekkel készül.

**Villanyszerelési munkák**

A jelenlegi lekötött, rendelkezésre álló teljesítmény nem fedezi a bővítés energiaigényét - az igényelt 3x80A -t. A nappali főkapcsolót cserélni kell. A nappali főkapcsolótól külön fővezetéket kell kiépíteni a tervezett új berendezések áramköri biztosítóinak betáplálására. Az áramváltós távleolvasott mérő megmarad. A mérőszekrényben az áramváltókat 250A-esre kell cserélni. A meglévő konyhai elosztó bővítésével kell a kiépítendő új áramköröket kiépíteni. A konyhába telepített villamos táplálású készülékek részére Fi relés védelemmel rendelkező új áramköröket kell kiépíteni.

A betervezett hűtő berendezések külön az állandó üzem főkapcsolóról indított áramkörökkel táplálandók.

Villanyszerelési munkák bruttó 2.977.110,-Ft. Fűtés és hűtés, víz és csatorna szerelési, légtechnika szerelési munkák 39.044.275,-Ft.

A diétás étkeztetéshez eszközök beszerzése bruttó 1.920.182,-Ft szükséges.

A teljes korszerűsítés 43.941.567,- Ft összeget tesz ki.

Bekerülési költségek összesen (br.): 45.236.967,-Ft

Elszámolható költségek összesen (br.): 26.666.666,-Ft

Önerő (br.): 25.236.967,-Ft

Igényelt támogatás (br.): 20.000.000,-Ft

Javasoljuk az alábbi határozati javaslat elfogadásával fenti tartalmú támogatási kérelem benyújtását, valamint a felújítási munkák pályázatához saját forrásként 25.236.967,-Ft biztosítását.

***H a t á r o z a t i j a v a s l a t :***

**a VP6-7.2.1-7.4.1.3-17 kódszámú „Helyi termékértékesítést szolgáló piacok infrastrukturális fejlesztése, közétkeztetés fejlesztése” című felhívással kapcsolatos támogatási kérelem benyújtásának jóváhagyására**

Bátaszék Város Önkormányzatának Képviselő-testülete,

1. a VP6-7.2.1-7.4.1.3-17 kódszámú „Helyi termékértékesítést szolgáló piacok infrastrukturális fejlesztése, közétkeztetés fejlesztése” című felhívás keretében **Közétkeztetés fejlesztés Bátaszéken** címmel a támogatási kérelem benyújtását jóváhagyja,

* a projekt összes költsége: 45.236.967,-Ft
* a projektnek a támogatás szempontjából elszámolható költsége: 26.666.666,-Ft
* az önkormányzat kötelezettséget vállal arra vonatkozóan, hogy a támogatás elnyerése esetén az önkormányzati önerő összegét a költségvetésében elkülönítetten kezeli,

1. a Bátaszéki Mikrotérségi Óvoda és Bölcsőde Konyhai egység (7140 Bátaszék, Budai u. 11., 594/3 hrsz.) felújítására az önkormányzat saját forrásként 25.236.967,- Ft önrészt biztosít,
2. felhatalmazza a T-Bau Zrt.-t a támogatási kérelem határidőn belüli benyújtására.

*Határidő:* 2017. május 30.

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül*: T-Bau Zrt.

(1089 Budapest, Kőris utca 23. IV. em. 8.)

Bátaszéki KÖH városüz. iroda

Bátaszéki KÖH pénzügyi iroda

irattár